Назилә Сафиуллина "аслы-өсле" фатирда булып кайткан (ФОТО)

	Башкала халкын, кунакларны, туристларны җәлеп итү өчен Казан нәрсәләр генә уйлап чыгармый! Аеруча үзәк урам Бауманда күп андый шаккатыргычлар. Беркөнне интернетта казынып утырганда шундагы асты өскә килгән фатир сурәтләренә күзем төште. Шәһәребезнең үзәк урамында күптән булган юк иде, түшәмгә ябышкан диван-суыткыч-ванналарны да күреп кайтырмын дип, шунда юнәлдем.	 Дөньяның асты өскә килгән дигәннәре шушы буладыр инде: “Дом вверх дном” дип аталган бу йортта идәндә торырга тиешле бөтен әйбер түшәмгә менгән, ә түшәм, люстралары белән, идәнгә төшкән. Алгы бүлмәдәге шкафлар, аяк киемнәре, велосипед, вак-төяк, балалар бүлмәсендәге уенчыклар, шкаф-тумбалар, бәдрәф һәм юыну бүлмәсендәге ванна, унитаз, раковина, шкафлар, залдагы журнал өстәле, диван, телевизорлы киштә, кухнядагы гарнитур, өстәл (ашамлыклары белән бергә), урындыклар, суыткыч, аның өстендәге тутый кош читлеге, микродулкынлы мич, савыт-саба – барысы да түшәмгә менеп кунаклаган. Гөлләр, тәрәзәләр дә йөзтүбән карап тора, хәтта суыткычтагы, өстәл-шкафтагы ризыкларга, бүлмәләрдә шкафка таслап тутырылган киемнәргә, ванна бүлмәсендәге шампунь, көзге алдындагы фен, тарак, иннек, чәч кыстыргычларга кадәр асты-өскә урнашып, башыңа коелам дип торалар. Картиналар да әйләнгәннәр, телевизор да йөз-түбән күрсәтә. Кызык! Әмма кыйммәт – өч бүлмәле әлеге йорт-фатирны карап чыгу – 300 сум.  
	Назилә САФИУЛЛИНА	
Татарстан яшьләре

	№ --- | 28.12.2015	


